नई दिल्ली। त्रिपुरा में हुए विधानसभा चुनाव में बीजेपी की ऐतिहासिक जीत के बाद पार्टी के प्रदेश अध्यक्ष बिप्लब कुमार देब के नेतृत्व में नई सरकार ने पदभार ग्रहण कर लिया। शुक्रवार को अगरतला के असम राइफल्स मैदान में बिप्लब कुमार देब ने त्रिपुरा के 10वें मुख्यमंत्री के तौर पर शपथ ग्रहण किया। इस खास मौके पर प्रधानमंत्री नरेंद्र मोदी, बीजेपी के राष्ट्रीय अध्यक्ष अमित शाह समेत पार्टी के कई वरिष्ठ नेता और केंद्रीय मंत्री तो शामिल हुए ही, त्रिपुरा के पूर्व मुख्यमंत्री माणिक सरकार ने भी इस खास मौके पर शिरकत की। त्रिपुरा में पिछले 25 साल से लेफ्ट का राज रहा, हालांकि इस बार जनता ने बीजेपी के समर्थन में अपनी आवाज बुलंद की, इसका नतीजा चुनाव नतीजों में दिखाई दिया। कुल मिलाकर त्रिपुरा में सत्ता परिवर्तन ही नहीं हुआ, बल्कि चुनाव नतीजों के पहले और बाद में कई ऐसी तस्वीरें भी सामने आई, जिसने लोगों का दिल जीत लिया...।